Declarația Unică mai poate fi depusă până la data de 27 mai, ea urmând să dea bătăi de cap contribuabililor și anul acesta. O situație ce sfidează logica va fi întâmpinată de românii care au bani la bursă sau venituri din dividende: în anumite situații ei vor trebui să plătească impozit chiar dacă au pierdut bani în anul 2023. Citiți în continuare un ghid de completare pentru Declarația Unică în 2024, precum și explicațiile ANAF cu privire la anumite neclarități ce vizează calculul contribuției CASS.
Declarația Unică 2024 | Cum calculezi ce câștiguri ai avut + exemplu concret
Primul lucru pe care trebuie să îl faci, înainte de completarea Declarației Unice, este să îți calculezi câștigurile obținute în 2023 din tranzacții cu acțiuni, precum și dividendele pe care le-ai încasat anul trecut (dividende nete). Atât valoarea câștigurilor din tranzacții cu acțiuni cât și ce a dividendelor nete, pot fi obținute de la casa de brokeraj prin intermediul căreia ai făcut tranzacțiile. Așadar, dacă nu ai primit-o deja, solicită brokerului”fișa de portofoliu” pentru anul 2023.
Este extrem de important de știut că valoarea câștigului din tranzacții reprezintă orice tranzacții de pe urma cărora ai făcut profit și nu se compensează cu pierderile pe care le-ai înregistrat în 2023 din alte tranzacții.
Practic, dacă de exemplu ai făcut o tranzacție în care ai pierdut 150.000 de lei și apoi ai făcut o tranzacție de pe urma căreia ai câștigat 70.000 de lei, se consideră că în 2023 ai avut câștiguri totale de 70.000 de lei din tranzacții cu acțiuni (pierderea nu se ia în calcul).
”Drept urmare, în situația prezentată, persoana fizică nu poate reporta și compensa pierderea de 150.000 lei, aceasta reprezentând pierdere definitivă a contribuabilului, potrivit art. 97 alin (85) din Codul fiscal”, explică reprezentanții ANAF, răspunzând unei solicitări wall-street.ro cu privire la exemplul de mai sus.
Ulterior, câștigurile din tranzacții cu acțiuni se adună cu valoarea câștigurilor nete din dividende.
Revenind la exemplul menționat anterior, dacă presupunem că investitorul a avut și venituri nete din dividende în valoare de 21.000 lei, se consideră că veniturile totale din investiții ale acestuia au fost în 2023 de 91.000 lei (21.000 + 70.000).
”Persoana fizică va bifa ‘Am realizat venituri cel puțin egale cu 24 salarii minime brute’, iar la rubrica 1.Venituri realizate pentru încadrarea ca plătitor de CASS va completa venitul încasat din dividende însumat cu câștigul realizat din transferul tilurilor de valoare (21.000 lei+70.000 lei) la rândul ’1.5.Venit şi/sau câştig din investiţii’”, explică reprezentanții ANAF.
În final, investitorul va fi nevoit să plătească un impozit de 7.200 de lei, reprezentând contribuţia de 10% pentru asigurări sociale de sănătate (CASS) la o bază de calcul reprezentând valoarea a 24 salarii minime brute pe ţară.
Practic, deși în realitate investitorul a pierdut bani la bursă în 2023, statul îl va obliga să plătească totuși un impozit semnificativ.
- Tranzacții în pierdere 150.000 lei
- Tranzacții cu câștig 70.000 lei
- Dividende nete încasate 21.000 lei
- Pierdere reală: 70.000 + 21.000 – 150.000 = -59.000 lei
- Câștig pe care statul îl consideră ca investitorul l-a înregistrat: 70.000 + 21.000 = 91.000 lei
- Impozit de plătit (CASS): 7.200 lei (10% din plafonul de 72.000 de lei – adică 24 salarii minim brute în 2023.
Potrivit legislației în vigoare, rezidenții din România trebuie să completeze Declarația Unică și să plătească contribuția CASS dacă încasează venituri din surse non-salariale (dividende, dobânzi, chirii, câștiguri din tranzacționarea acțiunilor/a altor instrumente financiare, etc.) dacă se încadrează în plafoanele anuale de 6 / 12 / 24 salarii minime brute pe țară (venituri de peste 18.000 / 36.000 / 72.000 lei).
Dacă în 2023 ai înregistrat un câștig net din investiții (dividende+câștiguri tranzacționare acțiuni) mai mic de 18.000 de lei (nivelul a 6 salarii minim brute pe economie în 2023) NU VA FI NEVOIE SĂ COMPLETEZI ȘI SĂ DEPUI DECLARAȚIA UNICĂ ÎN 2024.
Cum se completează Declarația Unică 2024 dacă ai tranzacționat pe bursa românească
După ce ai stabilit veniturile din investițiile realizate în 2023, trebuie să completezi Declarația Unică.
1) Asigură-te că ai cont pe Spațiul Privat Virtual (SPV), platforma ANAF unde poți verifica ce obligații fiscale ai și unde poți depune Declarația Unică.
2) Descarcă de la acest link Declarația Unică.
3) Deschide fișierul PDF și completează datele tale de identificare (foto mai jos)
4) Bifează opțiunea ”Date privind contribuția de asigurări sociale de sănătate(CASS) datorată” din SUBSECȚIUNEA I.3.2
5) Navighează la ”I.3.2.Date privind contribuția de asigurări sociale de sănătate datorată” și bifează plafonul anual în care se încadrează veniturile tale de pe bursă. Având în vedere exemplul de mai sus (câștig 91.000 lei) vom bifa a treia opțiune, adică ”Am realizat venituri cel puțin egale cu 24 salarii minime brute” (vezi foto).
6) La rubrica ”1.Venituri realizate pentru încadrarea ca plătitor de CASS” completează venitul încasat din dividende însumat cu câștigul realizat din transferul acțiunilor (în exemplul nostru 21.000 lei+70.000 lei = 91.000) la rândul ”1.5.Venit şi/sau câştig din investiţii”.
7) După ce ai urmat pașii anterior, te întorci la prima pagină a Declarației și click pe opțiunea VALIDEAZĂ FORMULARUL. Dacă totul este în regulă, formularul va fi validat și îl poți salva/închide.
8) Pentru a depune Declarația completată și validată intră la acest link sau pe homepage-ul ANAF și click pe opțiunea ”Depunere declarația unică și alte formulare SPV-PF” (vezi foto).
8) Te autentifici cu user-ul și parola ta pentru SPV.
9) Încarci Declarația Unică completată și vei primi un index de depunere (vezi foto).
10) Pe adresa de mail vei primi un mesaj de confirmare și un link care odată accesat îți va permite să descarci recipisa.
După ce ai parcurs cei 10 pași, nu îți mai rămâne decât să plătești impozitul.
Cea mai simpla metoda de plată a acestuia este cea cu cardul, prin intermediul Sistemului Național Electronic de Plăți, disponibil la adresa www.ghiseul.ro. Plata se poate face și prin SPV, secțiunea Obligații de plată (Dar poate dura câteva zile până când respectiva obligație va apărea). De asemenea, plata se mai poate face la unitățile Trezoreriei.
Sursa foto: ShutterstockIn lipsa unui acord scris din partea InternetCorp, puteti prelua maxim 500 de caractere din acest articol daca precizati sursa si daca inserati vizibil linkul articolului Declarația Unică 2024: Cum trebuie completată dacă ai primit bani din dividende sau ai investiții la bursă.